**MI- E DOR DE FIECARE AN**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MI- E DOR DE FIECARE AN

Mi-e dor de fiecare an

Ce se ascunde-n amintiri,

Mi-e dor de marile iubiri

Din vremea când eram golan

Pe portativul unei vieţi

În care multe dimineţi

Mă tropoteau cu nepăsare

Şi cu imensul dor de soare

Al celui ce-a trăit o noapte

Cu gene lungi şi calde şoapte

Dintr-un alcov mereu străin.

Atâţia ani şi prea puţin

Mai am în cana mea de vin

Dar beau cu sufletul senin

Precum mustangul la izvor.

Mi-e dor, îmi e mereu mai dor

De cele ce-au plecat în zări

Lăsând doar semne de mirări

La capete de versuri lungi.

Lumină, tu când mă ajungi

La masa mea de scris în zori

Îmi dai aceiaşi vechi fiori

Şi dorurile mi le picuri

În amalgam de noi nimicuri

Pe care nici nu le observ.

Doar amintirilor sunt serv

Supus şi mulţumit deplin.

Mai am în cana mea de vin

Destul ca vieţii să mă-nchin!